REGULAMENTUL (CE) NR. 735/2007 AL CONSILIULUI
din 11 iunie 2007
de modificare a Regulamentului (CE) nr. 1784/2003 privind organizarea comună a piețelor în sectorul cerealelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 alineatul (2) al treilea paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Măsurile privind organizarea comună a piețelor în sectorul cerealelor, adoptate în temeiul Regulamentului (CE) nr. 1784/2003 (2), cuprind, în cazul pieței interne, un regim de intervenție al cărui scop principal este de a stabiliza piețele și de a asigura un nivel de trai echitabil comunității agricole din acest sector.
(2)
Aplicarea acestui regim în cursul anilor de comercializare 2004/2005 și 2005/2006 a dus la apariția unor stocuri de intervenție substanțiale pentru porumb care, datorită localizării lor, se dovedesc deosebit de dificil de comercializat în Comunitate și pe piețele internaționale. De asemenea, porumbul este o cereală care nu este ușor de păstrat și care, datorită deteriorării progresive a calității, devine cu atât mai greu de comercializat cu cât durata stocării este mai îndelungată.
(3)
În cursul anului 2006 s-a constatat că, pe baza sistemului de intervenție aplicat până în prezent, nu mai este posibilă atingerea obiectivelor urmărite, în special în ceea ce privește poziția producătorilor de porumb din anumite regiuni ale Comunității. Într-adevăr, acest sistem a devenit în regiunile respective o alternativă la comercializarea directă a acestor produse pe piață, în ciuda faptului că prețul primit efectiv de acești producători pentru porumbul recoltat a fost adesea inferior prețului de intervenție.
(4)
În aceste împrejurări și în special în cazul porumbului, sistemul de intervenție nu mai corespunde scopului de siguranță pentru care a fost creat, ba chiar împiedică orientarea producției spre nevoile pieței.
(5)
Menținerea sistemului de intervenție în starea actuală antrenează riscul de creștere în continuare a stocurilor de intervenție pentru porumb, fără a aduce niciun beneficiu producătorilor interesați.
(6)
În consecință, se impune adoptarea unor măsuri adecvate pentru a garanta funcționarea corespunzătoare a pieței comunitare în sectorul cerealelor. În acest scop, plafonarea cantităților eligibile în vederea aplicării măsurilor de intervenție pentru porumb la o cantitate totală pentru Comunitate, fixată la 1 500 000 și, respectiv, 700 000 tone pentru anii de comercializare 2007/2008 și 2008/2009, precum și reducerea acestei cantități la 0 tone începând cu anul de comercializare 2009/2010 apare drept soluția optimă, ținând seama de faptele expuse anterior și de debușeele de pe piața internă și internațională aflate la dispoziția producătorilor.
(7)
Regulamentul (CE) nr. 1784/2003 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 5 alineatul (1) din Regulamentul (CE) nr. 1784/2003 se adaugă următorul paragraf:
„Prin derogare de la dispozițiile primului paragraf, cantitățile de porumb achiziționate de agențiile de intervenție se limitează la următoarele cantități maxime:
-
1 500 000 tone pentru anul de comercializare 2007/2008;
-
700 000 tone pentru anul de comercializare 2008/2009;
-
0 tone începând cu anul de comercializare 2009/2010.”
Articolul 2
Prezentul regulament intră în vigoare în cea de-a treia zi de la data publicării în Jurnalul Oficial al Uniunii Europene.
Se aplică începând cu anul de comercializare 2007/2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 11 iunie 2007.